C 285/12
HU
Az Európai Unió Hivatalos Lapja
2023.8.14.
(27)
Az Activision Blizzard a döntés idején nem licencelte játékait a felhőalapú játékstreaming-szolgáltatásokba.
A Bizottság azonban – elsősorban az Activision Blizzard belső dokumentumai alapján – úgy véli, hogy az ügylet hiányában az Activision Blizzard valószínűleg elkezdte volna licencelni játékait a felhőalapú játékstreamingszolgáltatásokba, különösen a „buy-to-play” üzleti modellen alapuló szolgáltatások számára (ezek olyan platformok, amelyek lehetővé teszik a felhasználók számára, hogy olyan játékokat streameljenek, amelyeket már megvásároltak egy digitális áruházból).
(28)
A fentieket figyelembe véve a Bizottság megállapítja, hogy a Microsoft képes lenne sikeres kizárási stratégiát folytatni a rivális felhőalapú játékstreaming-szolgáltatásokkal szemben, ha a Game Pass Ultimate lenne az egyetlen olyan felhőalapú játékstreaming-szolgáltatás, amely az Activision Blizzard játékait kínálja.
A Bizottság megállapítja, hogy az Activision Blizzard játékai fontos alapanyagot jelentenek a felhőalapú játékstreaming-szolgáltatások számára, és ezért az Activision Blizzard piaci erővel rendelkezik a konzoljátékok fejlesztése és kiadása terén.
A Bizottság megjegyzi, hogy a felek együttes piaci részesedése a konzolos és PC-s videojátékok fejlesztése és kiadása terén a bevétel alapján 2022-ben a 30 %-os küszöbérték alatt van.
A felek részesedése azonban magasabb néhány lehetséges szűkebb szegmensben, különösen, ha olyan műfajokra összpontosítunk, mint a szerepjátékok az EGTben és a lövöldözős játékok világszerte, valamint ha más mérőszámokat, például a havi aktív felhasználókat vagy a játékidőt vizsgáljuk.
E tekintetben a szerepjátékok és a lövöldözős játékok különösen vonzóak és népszerűek, és az Activision Blizzard kínálja e műfajok legsikeresebb játékait, például a Call of Dutyt és a World of Warcraftot.
(29)
Az ügyletet követően a Microsoftnak technikai és szerződéses lehetősége lenne arra, hogy az Activision Blizzard játékait visszatartsa a rivális felhőalapú játékstreaming-szolgáltatásoktól, és kizárólag a Game Pass Ultimate-en keresztül tegye elérhetővé azokat streamingre.
Ebben az esetben a rivális felhőalapú játékstreaming-szolgáltatások nem rendelkeznének időben és hatékonyan működő ellenstratégiákkal.
Ez elsősorban azért van így, mert a népszerű tartalmak széles katalógusa kulcsfontosságú a versenyképességük szempontjából, és a más kiadók PC-s és konzoljátékai nem jelentenének kielégítő alternatívát egy olyan játékkatalógus összeállításához, amely megfelelő lenne ahhoz, hogy a harmadik fél felhőalapú játékszolgáltatásai felvegyék a versenyt a Game Pass Ultimate-tel, amennyiben az utóbbi kizárólagossággal kínálná az Activision Blizzard játékait.
(30)
A Bizottság úgy véli továbbá, hogy ez a Microsoftot arra ösztönözné, hogy kizárja a PC- és konzoljátékok rivális forgalmazóit a felhőalapú játékstreaming-szolgáltatásokból.
Ennek oka elsősorban az, hogy az Activision Blizzard játékainak nagy népszerűsége miatt a kizárási stratégia növelné a Game Pass Ultimate felhőalapú játékstreaming funkcióját használó játékosok számát.
Ez a növekedés valószínűleg jelentős lenne, többek között a Microsoft tevékenységének jellemzőinek köszönhetően is, amely többek között a felhőalapú játékstreaming-szolgáltatásokat, az előfizetési szolgáltatásokat és a Windows PC operációs rendszert ötvözi.
A Bizottság úgy véli, hogy az ilyen kizárási stratégiából származó veszteségek a nyereségekhez képest korlátozottak lennének.
(31)
Végezetül a Bizottság úgy véli, hogy a kizárási stratégia jelentős hatással lenne a PC- és konzoljátékok forgalmazása terén folyó versenyre.
A felhőalapú játékok növekvő tendenciát mutatnak, és várhatóan fontos forgalmazási csatornává válnak, a kizárási stratégia pedig növelné a rivális felhőalapú játékstreaming-szolgáltatások piacra lépésének vagy terjeszkedésének akadályait, amelyek általában nem vertikálisan integráltak, és a független kiadók kisebb csoportjára kellene támaszkodniuk.
Továbbá, bár a felhőalapú játékok a teljes piachoz képest viszonylag kicsik, várhatóan jelentősen növekedni fognak, és az innováció fontos forrását jelentik.
(32)
Ezért a Bizottság úgy véli, hogy az ügylet jelentősen akadályozná a hatékony versenyt a PC- és konzoljátékok forgalmazásának piacán, mivel az összefonódással létrejött vállalkozás visszatartaná az Activision Blizzard játékait a rivális felhőalapú játékstreaming-szolgáltatásokból.
4.3.
Konglomerátumhatások
(33)
Az ügylet konglomerátumszerű kapcsolatokat teremt az Activision Blizzard játékai és a Microsoft Windows PC operációs rendszerének kínálata között.
Konkrétabban, a Bizottság a piaci vizsgálat eredményei alapján úgy véli, hogy a Microsoft az ügyletet követően képes lenne kizárni a PC operációs rendszer rivális szolgáltatóit azáltal, hogy az Activision Blizzard PC-s és konzoljátékainak felhőalapú játékstreamingjét a Windowshoz köti.